b'\n_START_ARTICLE_\nPaprastasis pankolis\n_START_SECTION_\nPaplitimas ir tradicijos\n_START_PARAGRAPH_\nPaplito i\xc5\xa1 Vidur\xc5\xbeemio j\xc5\xabros regiono. Jau Viduram\xc5\xbeiais auginti vienuolyn\xc5\xb3 \xc5\xbeolynuose.\n_START_SECTION_\nKulinarija\n_START_PARAGRAPH_\nPankolio vaisiai - nuo seno naudojamas Vidur\xc5\xbeemio j\xc5\xabros regiono prieskonis. Jis jau prie\xc5\xa1 3 t\xc5\xabkstan\xc4\x8dius met\xc5\xb3 buvo \xc5\xbeinomas graikams. B\xc4\x97gant laikui pasklido tiek \xc4\xaf \xc5\xa1iaur\xc4\x99, tiek \xc4\xaf rytus, tod\xc4\x97l dabar \xc5\xbeinomas ir \xc5\xa1iaur\xc4\x97s Europos ir ryt\xc5\xb3 Azijos virtuv\xc4\x97se. _NEWLINE_Auginamas kaip vaistinis ir prieskoninis augalas d\xc4\x97l eterini\xc5\xb3 aliej\xc5\xb3, kuri\xc5\xb3 gausu vaisiuose. _NEWLINE_Vartojami vaisiai, dar vadinami pankolio s\xc4\x97klomis. Skirtingai nuo kit\xc5\xb3 prieskoni\xc5\xb3, pankolis ir d\xc5\xbeiovintas i\xc5\xa1laiko \xc5\xbeali\xc4\x85 spalv\xc4\x85. Kuo intensyvesn\xc4\x97 spalva \xe2\x80\x93 tuo geresn\xc4\x97 kokyb\xc4\x97. Italijoje dar naudojamos ir pankolio \xc5\xbeiedadulk\xc4\x97s \xe2\x80\x93 labai brangus \xe2\x80\x9eangel\xc5\xb3 prieskonis\xe2\x80\x9c._NEWLINE_Itali\xc5\xa1kieji arba Florencijos pankoliai vartojami ir kaip dar\xc5\xbeov\xc4\x97. Kvapas ir skonis sald\xc5\xabs ir aromatingi, primenantys any\xc5\xbei\xc5\xb3, bet subtilesni._NEWLINE_Pankolis \xe2\x80\x93 neatskiriamas nuo kin\xc5\xb3 virtuv\xc4\x97s, tai pagrindin\xc4\x97 tradicinio penki\xc5\xb3 prieskoni\xc5\xb3 mi\xc5\xa1inio (Wu xiang fen) dalis. Jis beveik nenaudojamas vienas. Svarbi vieta pankoliui tenka ir Indijos virtuv\xc4\x97je, pvz., Ka\xc5\xa1myre tradici\xc5\xa1kai kepa ant\xc4\xaf su paskrudintomis pankolio \xe2\x80\x9es\xc4\x97klomis\xe2\x80\x9c. Pankolis suteikia rafinuotumo ir a\xc5\xa1triems \xc5\xa0ri Lankos tro\xc5\xa1kiniams. M\xc4\x97gstamas Irano, arab\xc5\xb3 \xc5\xa1ali\xc5\xb3 virtuv\xc4\x97se. _NEWLINE_Vidur\xc5\xbeemio j\xc5\xabros regione pankoliu gardinama m\xc4\x97sa ir pauk\xc5\xa1tiena, o dar da\xc5\xbeniau \xe2\x80\x93 \xc5\xbeuvis ir j\xc5\xabros g\xc4\x97ryb\xc4\x97s. Ital\xc5\xb3 vir\xc4\x97jai j\xc4\xaf naudoja ma\xc5\xbeais kiekiais. Pankolio yra itali\xc5\xa1kose de\xc5\xa1rose, pada\xc5\xbeuose makaronams, kartu su kitomis \xc5\xbeolel\xc4\x97mis \xe2\x80\x93 alyv\xc5\xb3 aliejaus pagrindu paruo\xc5\xa1tuose marinatuose dar\xc5\xbeov\xc4\x97ms ar j\xc5\xabros g\xc4\x97ryb\xc4\x97ms, patiekiamose kaip u\xc5\xbekand\xc5\xbeiai (antipasti). _NEWLINE_Vidurio Europoje pirmiausiai naudojamas kaip duonos prieskonis, puikiai derantis prie \xe2\x80\x9e\xc4\xaf\xc5\xbeeminto\xe2\x80\x9c rugini\xc5\xb3 milt\xc5\xb3 skonio. Be to, gerai tinka dar\xc5\xbeovi\xc5\xb3 konservavimui arba actui aromatizuoti._NEWLINE_Pikanti\xc5\xa1ki valgiai gardinami tik ma\xc5\xbeu pankolio \xc5\xbeiupsneliu. Paskrudinus pankolio vaisius ne tik suintensyv\xc4\x97ja aromatas \xe2\x80\x93 jie tampa pikanti\xc5\xa1kesni ir praranda salsvum\xc4\x85. Naudojamas absento gamyboje, yra vienas i\xc5\xa1 trij\xc5\xb3 sudedam\xc5\xb3j\xc5\xb3 dali\xc5\xb3.\n_START_SECTION_\nGro\xc5\xbeis\n_START_PARAGRAPH_\nKretos salos moterys stipri\xc4\x85 pankolio vaisi\xc5\xb3 arbat\xc4\x85 mai\xc5\xa1ydavo su jogurtu ir medumi. Tokia kauk\xc4\x97 skirta veido odai gra\xc5\xbeinti ir i\xc5\xa1lyginti._NEWLINE_Jau nuo Hipokrato laik\xc5\xb3 Vidur\xc5\xbeemio j\xc5\xabros kra\xc5\xa1tuose pankolis laikomas geriausiu \xe2\x80\x9emaisto papildu\xe2\x80\x9c kr\xc5\xabtimi maitinan\xc4\x8dioms moterims.'